浣纱篇赠陆上人
唐·宋之问

越女颜如花，越王闻浣纱。国微不自宠，献作吴宫娃。山薮半潜匿，苧萝更蒙遮。一行霸句践，再笑倾夫差。艳色夺人目，敩嚬亦相誇。一朝还旧都，靓妆寻若耶。鸟惊入松网，鱼畏沈荷花。始觉冶容妄，方悟群心邪。钦子秉幽意，世人共称嗟。愿言托君怀，倘类蓬生麻。家住雷门曲，高阁凌飞霞。淋漓翠羽帐，旖旎采云军。春风艳楚舞，秋月缠胡笳。自昔专娇爱，袭玩唯矜奢。达本知空寂，弃彼犹泥沙。永割偏执性，自长薰修芽。携妾不障道，来止妾西家。